ΚΑΝΟΝΙΣΜΟΣ (ΕΟΚ) αριθ. 2080/92 ΤΟΥ ΣΥΜΒΟΥΛΙΟΥ της 30ής Ιουνίου 1992 για τη θέσπιση κοινοτικού καθεστώτος ενισχύσεων των μέτρων για τα δάση στον τομέα της γεωργίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η δάσωση των γεωργικών εκτάσεων έχει ιδιαίτερη σημασία τόσο για τη χρησιμοποίηση του εδάφους και για το περιβάλλον όσο και για τη μείωση του ελλείμματος των δασικών πόρων στην Κοινότητα καθώς και ως συμπληρωματικό μέτρο της κοινοτικής πολιτικής για τον έλεγχο της γεωργικής παραγωγής-

ότι η εμπειρία στον τομέα της δάσωσης των γεωργικών γαιών από τους γεωργούς απέδειξε ότι τα ισχύοντα καθεστώτα ενίσχυσης για την προώθηση της δάσωσης είναι ανεπαρκή και ότι οι ενέργειες δάσωσης των γεωργικών εκτάσεων που αποσύρονται από τη γεωργική παραγωγή κατά τα τελευταία χρόνια αποδείχτηκαν ανεπαρκείς-

ότι επομένως κρίνεται αναγκαίο να αντικατασταθούν τα μέτρα που αναφέρονται στον τίτλο VIII του κανονισμού (ΕΟΚ) αριθ. 2328/91 του Συμβουλίου της 15ης Ιουλίου 1991 για τη βελτίωση της αποτελεσματικότητας των γεωργικών διαρθρώσεων (4), από μέτρα που ανταποκρίνονται καλύτερα στην ανάγκη αποτελεσματικής ενθάρρυνσης της δάσωσης των γεωργικών εκτάσεων-

ότι τα επιλέξιμα ποσά για το κόστος της δάσωσης πρέπει να καθοριστούν σε ένα επίπεδο που να ανταποκρίνεται στο πραγματικό κόστος δάσωσης που διαπιστώθηκε στην Κοινότητα-

ότι, μια σταδιακά μειούμενη πριμοδότηση κατά τα πέντε πρώτα έτη που προορίζεται να συνεισφέρει στις δαπάνες για τη διατήρηση των νέων δασωμένων εκτάσεων μπορεί να αποτελέσει σημαντικό στοιχείο για την ενθάρρυνση της δάσωσης-

ότι εξάλλου ο στόχος για αύξηση της δάσωσης των γεωργικών γαιών στο πλαίσιο του προσανατολισμού της Κοινής Γεωργικής Πολιτικής απαιτεί τη θέσπιση πριμοδοτήσεων που προορίζονται να αντισταθμίσουν την απώλεια εισοδήματος των γεωργών κατά την μη παραγωγική περίοδο των γεωργικών εκτάσεων που έχουν δασωθεί-

ότι, σε πολλές περιπτώσεις, ιδιώτες που δεν είναι κάτοχοι γεωργικών εκμεταλλεύσεων είναι σε θέση να προβούν σε δάσωση γεωργικών γαιών και ότι κρίνεται σκόπιμο να προβλεφθούν κίνητρα που να απευθύνονται σ' αυτή την κατηγορία ατόμων- ότι θα πρέπει επομένως να θεσπιστεί πριμοδότηση ανά εκτάριο που να χορηγείται σε άλλα άτομα εκτός από τους κατόχους γεωργικών εκμεταλλεύσεων που πραγματοποιούν δάσωση γεωργικών γαιών-

ότι σε πολλές ζώνες της Κοινότητας η δάσωση των γεωργικών γαιών μπορεί να πραγματοποιηθεί από τις δημόσιες αρχές και ιδίως από τις κοινότητες- ότι πρέπει, επομένως, να υποστηριχθούν και να ενισχυθούν οι ενέργειες δάσωσης αυτών των δημόσιων αρχών-

ότι η φύτευση ποικιλιών ταχείας ανάπτυξης υπό καθεστώς εκμετάλλευσης σύντομης εναλλαγής αποδείχθηκε κατά κανόνα αρκετά επικερδής- ότι πρέπει επομένως να προβλεφθεί κοινοτική ενίσχυση για τη φύτευση αυτών των ειδών που πραγματοποιείται από κατόχους γεωργικών εκμεταλλεύσεων που ασκούν τη γεωργική δραστηριότητα ως κύρια απασχόληση, καθώς και για τις δαπάνες δάσωσης-

ότι η βελτίωση των δασωμένων εκτάσεων στις γεωργικές εκμεταλλεύσεις μπορεί να συμβάλλει στη βελτίωση της κατάστασης των εισοδημάτων των ατόμων που ασχολούνται με τη γεωργία- ότι, ιδίως, η διάρθρωση και τα ειδικά προβλήματα της παραγωγής φελλού καθιστούν αναγκαία την ενίσχυση των μέτρων που αποβλέπουν στη διατήρηση, πύκνωση και βελτίωση των υπαρχόντων δασών φελλοδρυός-

ότι, εφόσον η Κοινότητα συμβάλλει στη χρηματοδότηση της δράσης, πρέπει να είναι σε θέση να εξακριβώσει εάν τα μέτρα που λαμβάνονται από τα κράτη μέλη για την εφαρμογή της, συμβάλλουν στην πραγματοποίηση των στόχων- ότι θα πρέπει, γι' αυτό το σκοπό, να θεσπιστεί δομή συνεργασίας μεταξύ των κρατών μελών και της Επιτροπής στο πλαίσιο της Μόνιμης Δασικής Επιτροπής που θεσπίστηκε με την απόφαση 89/367/ΕΟΚ (5),

ότι είναι απαραίτητο να προστεθούν οι διαθέσιμοι πόροι για την θέση σε εφαρμογή των προβλεπόμενων από τον παρόντα κανονισμό μέτρων στους πόρους που προβλέπονται για την υλοποίηση δράσεων που έχουν αναληφθεί στα πλαίσια των ρυθμίσεων για τα διαρθρωτικά ταμεία και ιδίως εκείνων που εφαρμόζονται στις περιοχές που καλύπτονται από τους στόχους που ορίζονται στο άρθρο 1 σημεία αριθ. 1 και 5β του κανονισμού (ΕΟΚ) αριθ. 2052/88 (6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος του καθεστώτος ενισχύσεων

Θεσπίζεται κοινοτικό καθεστώς ενισχύσεων που συγχρηματοδοτείται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων προκειμένου:

- να πλαισιωθούν οι αλλαγές που προβλέπονται στο πλαίσιο των κοινών οργανώσεων αγοράς,

- να υπάρξει συμβολή στη μακροπρόθεσμη βελτίωση των δασικών πόρων,

- να υπάρξει συμβολή στην πιο εναρμονισμένη διαχείριση του φυσικού χώρου σε σχέση με την ισορροπία του περιβάλλοντος,

- να καταπολεμηθεί το φαινόμενο θερμοκηπίου και να απορροφηθεί το διοξείδιο του άνθρακος.

Αυτό το κοινοτικό καθεστώς ενισχύσεων αποσκοπεί σε:

α) εναλλακτική χρησιμοποίηση των γεωργικών γαιών με δάσωση-

β) ανάπτυξη των δασικών δραστηριοτήτων στις γεωργικές εκμεταλλεύσεις.

Άρθρο 2

Καθεστώς ενισχύσεων

1. Το καθεστώς ενισχύσεων μπορεί να περιλαμβάνει:

α) ενισχύσεις που προορίζονται να καλύψουν τις δαπάνες δάσωσης-

β) ετήσια πριμοδότηση ανά δασωμένο εκτάριο για την κάλυψη των δαπανών συντήρησης των εκτάσεων που δασώθηκαν κατά τα πρώτα πέντε έτη-

γ) ετήσια πριμοδότηση ανά εκτάριο για την αντιστάθμιση των απωλειών εισοδήματος που προκύπτουν από τη δάσωση γεωργικών εκτάσεων-

δ) ενισχύσεις για τις επενδύσεις που αφορούν τη βελτίωση των δασωδών εκτάσεων όπως είναι η δημιουργία ανεμοφρακτών, αντιπυρικών ζωνών, σταθμών υδροληψίας και δρόμων δασικής εκμετάλλευσης καθώς και τη βελτίωση των εκτάσεων φελλοδρυός.

2. α) Οι ενισχύσεις που αναφέρονται στην παράγραφο 1 στοιχεία α) και β), μπορούν να χορηγούνται σε οποιοδήποτε φυσικό ή νομικό πρόσωπο προβαίνει σε δάσωση γεωργικών εκτάσεων-

β) οι ενισχύσεις που αναφέρονται στην παράγραφο 1 στοιχείο γ) είναι επιλέξιμες μόνο αν χορηγούνται:

- σε κατόχους γεωργικών εκμεταλλεύσεων που δεν υπάγονται στο καθεστώς προσυνταξιοδότησης που αναφέρεται στον κανονισμό (ΕΟΚ) αριθ. 2079/92 του Συμβουλίου της 30ής Ιουνίου 1992 για τη θέσπιση κοινοτικού καθεστώτος ενισχύσεων για την προσυνταξιοδότηση στον τομέα της γεωργίας (7),

- σε οποιοδήποτε άλλο φυσικό ή νομικό πρόσωπο του ιδιωτικού δικαίου-

γ) στην περίπτωση φύτευσης ποικιλιών ταχείας ανάπτυξης υπό καθεστώς βραχυπρόθεσμης εκμετάλλευσης, είναι επιλέξιμες μόνον οι ενισχύσεις που αναφέρονται στην παράγραφο 1 στοιχείο α) που χορηγούνται στους κατόχους γεωργικών εκμεταλλεύσεων που ασκούν γεωργική δραστηριότητα ως κύρια απασχόληση και πληρούν τους όρους του άρθρου 5 παράγραφος 1 στοιχείο α) του κανονισμού (ΕΟΚ) αριθ. 2328/91 και υπό τον όρο ότι είναι προσαρμοσμένες στις τοπικές συνθήκες και είναι συμβατές με το περιβάλλον-

δ) οι φυτεύσεις ελάτων Χριστουγέννων δεν είναι επιλέξιμες-

ε) οι ενισχύσεις που προβλέπονται στην παράγραφο 1 στοιχείο δ) είναι επιλέξιμες μόνον εφόσον χορηγούνται σε κατόχους γεωργικών εκμεταλλεύσεων ή σε ενώσεις τους.

3. Εξάλλου, το καθεστώς μπορεί να συμπεριλάβει κοινοτική συνεισφορά για τις δαπάνες δάσωσης των γεωργικών γαιών που πραγματοποιούνται από τις αρμόδιες δημόσιες αρχές των κρατών μελών.

Άρθρο 3

Ποσό των ενισχύσεων

Τα ανώτατα επιλέξιμα ποσά των ενισχύσεων που αναφέρονται στο άρθρο 2 καθορίζονται ως εξής:

α) όσον αφορά τις δαπάνες δάσωσης:

- 2 000 Ecu ανά εκτάριο για τις φυτεύσεις ευκαλύπτων,

- 3 000 Ecu ανά εκτάριο για τις φυτεύσεις κωνοφόρων,

- 4 000 Ecu ανά εκτάριο για τις φυτεύσεις πλατύφυλλων ή για μεικτές φυτεύσεις που περιλαμβάνουν τουλάχιστον 75 % πλατύφυλλα-

β) όσον αφορά τις δαπάνες συντήρησης:

- 250 Ecu ανά εκτάριο και ανά έτος κατά τα δύο πρώτα έτη και 150 Ecu ανά εκτάριο και ανά έτος κατά τα επόμενα έτη στην περίπτωση φυτεύσεων κωνοφόρων,

- 500 Ecu ανά εκτάριο και ανά έτος κατά τα δύο πρώτα έτη και 300 Ecu ανά εκτάριο και ανά έτος κατά τα επόμενα έτη στην περίπτωση φυτεύσεων πλατύφυλλων ή μεικτών φυτεύσεων που περιλαμβάνουν τουλάχιστον 75 % πλατύφυλλα.

Τα κράτη μέλη έχουν την ευχέρεια να αθροίσουν τις ενισχύσεις που προαναφέρονται στα στοιχεία α) και β) και να καταβάλουν τμηματικά εντός πέντε ετών το ως άνω συνολικό ποσό υπό τον όρο ότι διασφαλίζεται η συντήρηση των νέων φυτεύσεων-

γ) όσον αφορά την πριμοδότηση που προορίζεται να αντισταθμίσει τις απώλειες εισοδημάτων:

- 600 Ecu ανά εκτάριο και ανά έτος εάν η δάσωση πραγματοποιείται από κάτοχο γεωργικής εκμετάλλευσης ή από ομάδα κατόχων γεωργικών εκμεταλλεύσεων οι οποίοι είχαν καλλιεργήσει τα εδάφη αυτά πριν τη δάσωσή τους,

- 150 Ecu ανά εκτάριο και ανά έτος εάν η δάσωση πραγματοποιείται από άλλο δικαιούχο που αναφέρεται στο άρθρο 2 παράγραφος 2 στοιχείο β),

για μέγιστη διάρκεια 20 ετών που υπολογίζεται από την ημερομηνία της αρχικής δάσωσης.

δ) όσον αφορά τις δαπάνες βελτίωσης των δασωμένων εκτάσεων:

- 700 Ecu ανά εκτάριο για τη βελτίωση των δασωμένων εκτάσεων και τη δημιουργία ανεμοφρακτών,

- 1 400 Ecu ανά εκτάριο για την ανανέωση και τη βελτίωση των εκτάσεων φελλοδρυός (δάση φελλοδρυός),

- 18 000 Ecu ανά χιλιόμετρο για τους δασικούς δρόμους,

- 150 Ecu ανά εκτάριο που εξοπλίζεται με αντιπυρικές ζώνες και σταθμούς υδροληψίας.

Οι δαπάνες προσαρμογής του γεωργικού υλικού για την εκτέλεση δασοκομικών εργασιών αποτελούν τμήμα των επενδύσεων που αναφέρονται ανωτέρω.

Μετά από αιτιολογημένη αίτηση κράτους μέλους και στα πλαίσια των δυνατοτήτων του προϋπολογισμού, η Επιτροπή μπορεί, σύμφωνα με τη διαδικασία που προβλέπεται στο άρθρο 5, να αποφασίσει αύξηση των μέγιστων ποσών για τη βελτίωση των δασωμένων εκτάσεων και την ανανέωση και τη βελτίωση των δασών φελλοδρυός εντός του ορίου μέγιστων ποσών 1 200 Ecu και 3 000 Ecu, αντίστοιχα.

Άρθρο 4

Προγράμματα ενισχύσεων

1. Τα κράτη μέλη θέτουν σε εφαρμογή το καθεστώς ενισχύσεων που αναφέρεται στο άρθρο 2 μέσω εθνικών ή περιφερειακών πολυετών προγραμμάτων που αφορούν τους στόχους που αναφέρονται στο άρθρο 1 και με τα οποία καθορίζονται ιδίως:

- τα ποσά και η διάρκεια των ενισχύσεων του άρθρου 2 σε συνάρτηση με τις πραγματικές δαπάνες δάσωσης και τη συντήρηση των ποικιλιών ή των τύπων των δένδρων που χρησιμοποιούνται για τη δάσωση, ή σε συνάρτηση με την απώλεια εισοδημάτων,

- οι όροι χορήγησης ενισχύσεων, ιδίως αυτών που αφορούν τις δασώσεις,

- τα μέτρα που λαμβάνονται για την αξιολόγηση και τον έλεγχο των επιπτώσεων στο περιβάλλον και τη συμφωνία τους με τα χωροταξικά κριτήρια,

- ο χαρακτήρας των συνοδευτικών μέτρων που έχουν ληφθεί ή πρόκειται να ληφθούν,

- τα μέτρα που λαμβάνονται για επαρκή πληροφόρηση των γεωργικών και αγροτικών φορέων.

2. Τα κράτη μέλη μπορούν επίσης να θέσουν σε εφαρμογή προγράμματα κατά ζώνες δάσωσης, τα οποία αντικατοπτρίζουν τις διάφορες καταστάσεις του περιβάλλοντος, των φυσικών συνθηκών και των γεωργικών διαρθρώσεων.

Τα προγράμματα δάσωσης κατά ζώνες αφορούν ιδίως:

- τον καθορισμό των στόχων δάσωσης,

- τους όρους σχετικά με την τοποθεσία και την ομοδοποίηση των εκτάσεων που μπορούν να δασωθούν,

- τις δασοκομικές μεθόδους που θα πρέπει να εφαρμόζονται,

- την επιλογή των ποικιλιών των δένδρων που προσαρμόζονται στις τοπικές συνθήκες.

Άρθρο 5

Διαδικασία εξέτασης των προγραμμάτων

1. Τα κράτη μέλη ανακοινώνουν στην Επιτροπή τα σχέδια των εθνικών ή περιφερειακών προγραμμάτων που αναφέρονται στο άρθρο 4 καθώς και τις υφιστάμενες νομοθετικές, κανονιστικές ή διοικητικές διατάξεις ή αυτές που πρόκειται να θεσπίσουν για να γίνει δυνατή η εφαρμογή του παρόντος κανονισμού, πριν από τις 30 Ιουλίου 1993 συνοδευόμενα από εκτίμηση των ετήσιων δαπανών που προβλέπονται για την υλοποίηση των προγραμμάτων.

2. Η Επιτροπή εξετάζει τις ανακοινώσεις των κρατών μελών προκειμένου να προσδιορίσει:

- τη συμφωνία τους με τον παρόντα κανονισμό, λαμβανομένων υπόψη των στόχων του κανονισμού και της διασύνδεσης μεταξύ των διαφόρων μέτρων,

- τη φύση των ενεργειών που δύνανται να συγχρηματοδοτηθούν,

- το συνολικό ποσό των δαπανών που δύνανται να συγχρηματοδοτηθούν.

3. Η Επιτροπή αποφασίζει για την έγκριση των εθνικών και περιφερειακών προγραμμάτων λαμβάνοντας υπόψη τα στοιχεία που αναφέρονται στην παράγραφο 2. Για το σκοπό αυτό, ο αντιπρόσωπος της Επιτροπής υποβάλλει στη Μόνιμη Δασική Επιτροπή που θεσπίστηκε με την απόφαση 89/367/ΕΟΚ, σχέδιο απόφασης για το θέμα αυτό.

Η επιτροπή διατυπώνει γνώμη για το σχέδιο αυτό εντός προθεσμίας που ο πρόεδρος μπορεί να καθορίσει σε συνάρτηση με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για τις αποφάσεις που το Συμβούλιο καλείται να λάβει προτάσει της Επιτροπής. Κατά την ψηφοφορία στο πλαίσιο της επιτροπής οι ψήφοι των αντιπροσώπων των κρατών μελών σταθμίζονται σύμφωνα με τον τρόπο που καθορίζεται στο προαναφερθέν άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει μέτρα που εφαρμόζονται αμέσως. Ωστόσο, εάν τα μέτρα αυτά δεν είναι σύμφωνα με τη γνώμη που διατύπωσε η επιτροπή, τότε τα εν λόγω μέτρα ανακοινώνονται αμέσως από την Επιτροπή στο Συμβούλιο. Στην περίπτωση αυτή:

- η Επιτροπή μπορεί να αναβάλει για ένα μήνα κατ' ανώτατο όριο, από την ημερομηνία της εν λόγω ανακοίνωσης, την εφαρμογή των μέτρων που αποφάσισε η ίδια,

- το Συμβούλιο, αποφασίζοντας με ειδική πλειοψηφία, μπορεί να λάβει διαφορετική απόφαση εντός της προθεσμίας που προβλέπεται στο προηγούμενο εδάφιο.

4. Τα κράτη μέλη ανακοινώνουν στην Επιτροπή τα προγράμματα δάσωσης που αναφέρονται στο άρθρο 4 παράγραφος 2.

Άρθρο 6

Ποσοστό κοινοτικής χρηματοδότησης

Το ποσοστό της κοινοτικής συγχρηματοδότησης είναι 75 % στις περιοχές του στόχου που ορίζεται στο άρθρο 1 σημείο 1 του κανονισμού (ΕΟΚ) αριθ. 2052/88 και 50 % για τις άλλες περιοχές.

Άρθρο 7

Τρόπος εφαρμογής

Η Επιτροπή, σύμφωνα με τη διαδικασία που προβλέπεται στο άρθρο 5, θεσπίζει, κατά περίπτωση, τις λεπτομέρειες εφαρμογής του παρόντος κανονισμού.

Άρθρο 8

Τελικές διατάξεις

1. Τα άρθρα 25, 26 και 27 του κανονισμού (ΕΟΚ) αριθ. 2328/91 καταργούνται. Εξακολουθούν ωστόσο να εφαρμόζονται στις ενισχύσεις που χορηγήθηκαν πριν από την έναρξη ισχύος των προγραμμάτων που αναφέρονται στο άρθρο 4 του παρόντος κανονισμού.

2. Ο παρών κανονισμός δεν θίγει τη δυνατότητα των κρατών μελών να λαμβάνουν συμπληρωματικά μέτρα ενίσχυσης των οποίων οι όροι χορήγησης διαφέρουν από αυτούς που έχουν προβλεφθεί ή των οποίων το ποσό υπερβαίνει τα ανώτατα όρια που έχουν προβλεφθεί με την επιφύλαξη ότι τα μέτρα αυτά λαμβάνονται σύμφωνα με τα άρθρα 92, 93 και 94 της συνθήκης.

3. Τρία έτη μετά την ημερομηνία έναρξης ισχύος στα κράτη μέλη, η Επιτροπή υποβάλλει στο Ευρωπαϊκό Κοινοβούλιο και το Συμβούλιο απολογισμό της εφαρμογής του παρόντος κανονισμού.

Άρθρο 9

Έναρξη ισχύος

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1992.

Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. C 300 της 21. 11. 1991, σ. 12.(2) ΕΕ αριθ. C 94 της 13. 4. 1992.(3) ΕΕ αριθ. C 98 της 21. 4. 1992, σ. 25.(4) ΕΕ αριθ. L 218 της 6. 8. 1991, σ. 1.(5) ΕΕ αριθ. L 165 της 15. 6. 1989, σ. 14.(6) ΕΕ αριθ. L 185 της 15. 7. 1988, σ. 9.(7) Βλέπε σελίδα 91 της παρούσας Επίσημης Εφημερίδας.